
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 iunie 2008

	Nr.
	27/224


R A P O R T

asupra cererii de reexaminare a Legii privind aprobarea Ordonanţei de urgenţă a Guvernului nr.80/2007 pentru modificarea şi completarea Ordonanţei de urgenţă a Guvernului nr.36/2003 privind sistemul de pensionare a membrilor personalului diplomatic şi consular


În conformitate cu prevederile art.135 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială a fost sesizată cu reexaminarea Legii privind aprobarea Ordonanţei de urgenţă a Guvernului nr.80/2007 pentru modificarea şi completarea Ordonanţei de urgenţă a Guvernului nr.36/2003 privind sistemul de pensionare a membrilor personalului diplomatic şi consular, trimisă cu adresa nr. PLx.727/2007 din 5 iunie 2008.


Această lege, adoptată de Parlamentul României cu respectarea prevederilor art.75 şi art.76 alin.(1) din Constituţia României, republicată, a fost transmisă spre promulgare Preşedintelui României la data de 7 martie 2008.


În conformitate cu dispoziţiile art.77 alin.(2) din Constituţia României, republicată, Preşedintele României a formulat cererea de reexaminare asupra legii transmisă spre promulgare, pentru următoarele considerente: 

· apariţia unei inechităţi între persoanele care au aceleaşi studii, vechime, pregătire, importanţă socială şi sistem de plată din fonduri bugetare, prin tendinţa legiuitorului de a stabili, pentru diverse categorii de personal bugetar, pensii de serviciu în cuantum de 80% din baza de calcul reprezentată de media veniturilor brute lunare realizate în ultimele 12 luni ori în ultima lună de activitate, după caz.
· se consideră că distincţia dintre cei care ar urma să fie potenţiali beneficiari ai legii şi restul salariaţilor bugetari este nejustificată şi inechitabilă. De asemenea, se apreciază că acest proces de diferenţiere între diferitele categorii de bugetari nu face decât să ducă la o migraţie a persoanelor competente din celelalte instituţii ale statului către instituţiile ai căror funcţionari beneficiază de salarii şi drepturi diferite de cele ale restului angajaţilor din instituţiile bugetare.
· totodată, se apreciază că, întrucât există intenţia elaborării unui sistem unic de salarizare bugetară, în acelaşi sens ar trebui să se stabilească şi un sistem unitar şi echitabil privind drepturile de asigurări sociale, în scopul asigurării unui tratament egal tuturor categoriilor de personal care funcţionează în instituţiile şi autorităţile publice.

Membrii Comisiei pentru muncă şi protecţie socială au hotărât, în şedinţa din 18 iunie 2008, respingerea cererii de reexaminare a legii formulată de Preşedintele României, deoarece obiectul de reglementare al legii supusă reexaminării se referă la modificarea legislaţiei naţionale în vederea aplicării principiului egalităţii de tratament între femei şi bărbaţi, în cadrul schemelor profesionale de securitate socială, prevăzut de Directiva Consiliului nr.86/378/CEE, modificată şi completată prin Directiva Consiliului nr.96/97/CE. 
Menţionăm că, potrivit legislaţiei comunitare, România – ca stat membru al Uniunii Europene – are obligaţia de a transpune în totalitate acquis-ul comunitar începând cu data aderării, respectiv 1 ianuarie 2007.
La dezbateri au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse 

· d-l Răzvan Radu – Subsecretar de Stat, Ministerul Afacerilor Externe

· d-na Elena Şerbănescu – consilier diplomatic, Ministerul Afacerilor Externe

· d-l Grigore Ionescu – consilier, Ministerul Afacerilor Externe

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 16 voturi pentru şi 2 abţineri.
În urma reexaminării, Senatul a respins cererea formulată de Preşedintele României, în şedinţa din 19 mai 2008.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 

